У Француским револуционарним ратовима Португалија ступа у Прву коалицију (). Од 1801. године је у рату са Шпанијом који је завршен неповољним миром у Бадахосу којим Португалија губи област Естремадуру. У Наполеоновим ратовима Португалију окупирају 1807. године француске трупе испред којих влада и двор беже у Бразил. Устанком против окупатора из 1809. године користи се Британија. Као савезници, Британци се искрцавају у Португалију и претварају је у базу борби против Наполеона. Средином 1811. године Французи су протерани, али је британска окупација потрајала до 1820. године. Устанак гарнизона у Порту (24. август 1820.) означио је почетак буржоаске револуције. Кортеси 1821. године доносе либерални устав и позивају краља натраг у земљу. Ослободилачки покрети у колонијама, зачети под упливом француске и шпанске револуције, захватају и Бразил који се 1822. године отцепљује од Португалије која губи свој највећи прекоморски посед. Португалија иде из једног грађанског рата у други (1836, 1842, 1846, 1906, 1910). Република је проглашена 5. октобра 1910. године. Ситуација се, међутим, није променила. Лењин је писао: "Португалци су убили краља, али не и монархију".